木之彬彬
作者：黄庭堅
朝代：宋

paragraphs: 木之彬彬，非取異於人。
可宮室則斬則伐，可籩豆則捋則擷。
草之茸茸，非求顯於世。
中芻牧則刈則鉏，中醫和則剝則枯。
非以其材故耶，是非之歧，利害薰蒸。
嗟人道之多患，彼草木尚無情。
吾嘗觀於若人矣，巧於辨人，拙於自辨。
好動乎天機，不周乎時變。
罪莫慘於德有心，禍莫深於心有見。
罪不在德，心其蟊賊，禍不在心。
見其髠箝之人也，皦皦自鮮，行於衆汙之前。
嶢嶢不讓，立乎衆埤之上。
積小不當，是以亡其大當。
悲夫！羿注矢以當物，十嘗中其七八。
引鏌鋣以自殘，駭兕虎之竊發。
禍集於所忽，怨棲於榮名。
易其言則害智，用其智則害明。
爲君子則奈何，獨見曉於冥冥。